KOMISIJAS LĒMUMS

(2006. gada 2. marts),

ar kuru izveido anketu Padomes Direktīvai 96/61/EK par piesārņojuma integrētu novēršanu un kontroli (IPNK)

(izziņots ar dokumenta numuru K(2006) 598)

(Dokuments attiecas uz EEZ)

(2006/194/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1996. gada 24. septembra Direktīvu 96/61/EK par piesārņojuma integrētu novēršanu un kontroli (1), un jo īpaši tās 16. panta 3. punktu,

tā kā:

Ar anketu, ko dalībvalstis izmantos, lai sagatavotu pārskatu par Direktīvas 96/61/EK īstenošanu attiecībā uz piesārņojuma integrētu novēršanu un kontroli, būtu jānoskaidro sīki dati par to, kā dalībvalstis piemēro minētajā direktīvā noteiktos galvenos pasākumus.

IR PIEŅĒMUSI ŠO LĒMUMU.

1. pants

Ar šo šā lēmuma pielikumā izveido anketu par Direktīvu 96/61/EK.

Dalībvalstis izmanto šo anketu kā pamatu, sagatavojot pārskatu, kas tām jāiesniedz Komisijai par laika posmu no 2006. gada 1. janvāra līdz 2008. gada 31. decembrim saskaņā ar Direktīvas 96/61/EK 16. panta 3. punktu.

2. pants

Ar šo atceļ Lēmumu 1999/391/EK.

3. pants

Šis lēmums ir adresēts dalībvalstīm.

(1) OV L 257, 10.10.1996., 26. lpp. Direktīvā jaunākie grozījumi izdarīti ar Eiropas Parlamenta un Padomes Regulu (EK) Nr. 166/2006 (OV L 33, 4.2.2006., 1. lpp.).

(2) OV L 148, 15.6.1999., 39. lpp. Lēmumā grozījumi izdarīti ar Lēmumu 2003/241/EK (OV L 89, 5.4.2003., 17. lpp.).

(3) OV L 377, 31.12.1991., 48. lpp. Direktīvā grozījumi izdarīti ar Eiropas Parlamenta un Padomes Regulu (EK) Nr. 1882/2003 (OV L 284, 31.10.2003., 1. lpp.).

PIELIKUMS

1. DAĻA

ANKETA PAR DIREKTĪVAS 96/61/EK ĪSTENOŠANU ATTIECĪBĀ UZ PIESĀRŅOJUMA INTEGRĒTU NOVĒRŠANU UN KONTROLI (IPNK)

Vispārējas piezīmes:

Šī trešā anketa saskaņā ar Direktīvu 96/61/EK attiecas uz laikposmu no 2006. līdz 2008. gadam. Ņemot vērā direktīvas īstenošanā gūto pieredzi un informāciju, kas jau saņemta ar pirmo anketu, un turpmāko informāciju, kas tiek prasīta otrajā anketā, šajā anketā uzmanība koncentrēta uz izmaiņām un panākumiem, ko dalībvalstis guvušas, īstenojot direktīvu. Attiecībā uz transponēšanas aspektiem Komisija veiks visas vajadzīgās darbības, jo īpaši rūpīgi pārbaudot paveikto darbu saistībā ar procedūrām pārkāpumu gadījumos, lai nodrošinātu pilnīgu un pareizu direktīvas transponēšanu valsts tiesību aktos.

Ja jautājumi ir līdzīgi iepriekšējo anketu jautājumiem, var vienkārši atsaukties uz iepriekšējām atbildēm, ja stāvoklis nav mainījies, lai gan to, protams, nevarēs izdarīt dalībvalstis, kurām šis ir pirmais pārskata periods. Ja ir bijušas izmaiņas, tās jāapraksta jaunā atbildē. Taču, lai atvieglotu lasīšanu un sniegtu pilnīgas atbildes, lūdzam atspoguļot arī to iepriekšējo atbilžu tekstu, uz kuru izdara atsauces, ja vien nav praktisku iemeslu to nedarīt.

Sniedzot atbildes uz anketas specifiskajiem jautājumiem par vispārējiem saistošajiem noteikumiem, lūdzam dot pamatinformāciju par noteikumu vai vadlīniju veidu un tīmekļa saitēm vai attiecīgi citiem piekļuves līdzekļiem.

1. Vispārīgs raksturojums

1.1. Vai kopš pēdējā pārskata perioda (2003.–2005. gads) dalībvalsts vai reģionālajos tiesību aktos un atļauju sistēmās, ar kurām īsteno Direktīvu 96/61/EK, ir izdarītas būtiskas izmaiņas? Ja ir, aprakstiet šīs izmaiņas un to iemeslus un sniedziet norādes uz jaunajiem tiesību aktiem.

1.2. Vai dalībvalstīm Direktīvas 96/61/EK īstenošanā ir bijušas grūtības, kas būtu saistītas ar personāla resursiem un kompetenci? Ja ir bijušas, aprakstiet šīs grūtības, piemēram, minot attiecīgos datus par pašreizējo personālu. Aprakstiet grūtību pārvarēšanas plānu (piemēram, palielinot personāla kompetenci).

2. Iekārtu un atļauju skaits (2. panta 3. un 4. punkts un 4. pants)

2.1. Dodiet sīku jauno un esošo iekārtu raksturojumu, kā noteikts Direktīvā 96/61/EK (IPNK iekārtas), un raksturojiet atļaujas pēc to darbības veida, izmantojot 2. daļā esošo paraugu un piezīmes.

3. Pašreizējās iekārtas (5. pants)

3.1. Aprakstiet visus tiesiski saistošus pasākumus vai administratīvus plānus, kas izstrādāti, lai līdz 2007. gada 30. oktobrim nodrošinātu atbilstību 5. panta 1. punktā minētajām prasībām. Vai šai nolūkā uzņēmējiem ir jāiesniedz un vai kompetentās iestādes var prasīt no uzņēmējiem iesniegt atļauju pieprasījumus?

4. Atļauju pieprasījumi (6. pants)

4.1. Aprakstiet visus vispārīgi saistošus noteikumus, norādījumus vai pieteikuma veidlapas, kas sagatavotas, lai nodrošinātu, ka pieteikumos ir ietverta visa 6. pantā minētā informācija, gan vispārējā, gan specifiskā informācija (piemēram, metodoloģija, lai novērtētu būtisku iekārtu radītu emisiju).

5. Atļaujas izsniegšanas procedūru un nosacījumu koordinācija (7.–8. pants)

5.1. Aprakstiet jebkuras atļaujas izsniegšanas procedūru organizatoriskās struktūras izmaiņas, kas veiktas laikā kopš pēdējā pārskata perioda (iestāžu līmenis, kompetenču sadale utt.).

5.2. Vai ir kādas īpašas grūtības, lai nodrošinātu pilnīgu atļaujas izsniegšanas procedūras un nosacījumu koordināciju, jo īpaši, ja ir iesaistītas vairākas kompetentas iestādes, kā paredzēts 7. pantā? Aprakstiet tiesību aktus un norādījumus, kas sagatavoti par šo jautājumu.

5.3. Kādas tiesību normas, procedūras vai vadlīnijas izmanto, lai nodrošinātu, ka kompetentās iestādes atsakās izsniegt atļaujas, ja iekārta neatbilst Direktīvas 96/61/EK prasībām? Ja iespējams, sniedziet informāciju par to gadījumu skaitu un apstākļiem, kuros atļaujas izsniegšana tika atteikta.

6. Atļauju izsniegšanas nosacījumu atbilstība un piemērotība (3. panta d) un f) punkts, 9. pants, 16. panta 1. un 2. punkts)

6.1. Aprakstiet visus kompetento iestāžu saistošos noteikumus vai īpašās vadlīnijas, kuras izmantoja šādos gadījumos: 1) emisijas robežvērtību un citu atļaujas izsniegšanas nosacījumu noteikšanas procedūras un kritēriji; 2) vispārējie labākās pieejamās metodes noteikšanas principi; 3) 9. panta 4. punkta īstenošana.

6.2. Jautājumi, kas saistīti ar labākās pieejamās metodes atsauces dokumentiem (BREF) saskaņā ar Direktīvas 96/61/EK 16. panta 2. punktu. 1) Kā kopumā vai īpašos gadījumos, nosakot labākās pieejamās metodes, ņem vērā Komisijas publicēto informāciju saskaņā ar 16. panta 2. punktu? Kā konkrēti izmanto labākās pieejamās metodes atsauces dokumentus, nosakot atļaujas izsniegšanas nosacījumus? Vai labākās pieejamās metodes atsauces dokumenti (vai to daļa) ir pārtulkoti? 2) Cik noderīgs informācijas avots, nosakot emisijas robežvērtības, līdzvērtīgus parametrus un tehniskos pasākumus, kas pamatojas uz labākajām pieejamajām metodēm, ir tā informācija, ko Komisija publicējusi saskaņā ar 16. panta 2. punktu? Kā to varētu uzlabot?

6.3. Citi ar atļaujas izsniegšanas nosacījumiem saistīti jautājumi. 1) Vai, nosakot atļaujas izsniegšanas nosacījumus, ir ņemtas vērā vides pārvaldības sistēmas? Ja tas tā ir – kādā veidā? 2) Kāda veida atļaujas izsniegšanas nosacījumus vai citus pasākumus parasti piemēroja saskaņā ar 3. panta f) punktu (atrašanās vietas sanācija, galīgi beidzot darbību) un kā tos praktiski piemēroja? 3) Kāda veida atļaujas izsniegšanas nosacījumus parasti noteica attiecībā uz energoefektivitāti (3. panta d) punkts)? Kā izmantoja 9. panta 3. punktā minēto izvēles iespēju nenoteikt prasības energoefektivitātei?

7. Pieejamie reprezentatīvie dati (16. panta 1. punkts)

7.1. Uzrādīt pieejamos reprezentatīvos datus par robežvērtībām un ekoloģiskajiem raksturlielumiem, kuri konkrētiem darbību veidiem noteikti saskaņā ar Direktīvas 96/61/EK I pielikumu un, attiecīgā gadījumā, ziņas par labākajām pieejamām metodēm, ar kurām tās iegūtas. Aprakstiet, kā šie dati ir izvēlēti un apkopoti. Komisija pirms pārskata perioda vai tā laikā iesniegs vadlīnijas šā jautājuma atbildēšanai, lai ņemtu vērā divus specifiskus sektorus. Sniegto informāciju (par emisijas robežvērtībām un ekoloģiskajiem raksturlielumiem) novērtēs, lai iespēju robežās salīdzinātu noteiktās robežvērtības un faktiskos sasniegumus. Tad varētu salīdzināt ar atsauces dokumentos esošajiem labākās pieejamās metodes emisijas lielumiem.

8. Vispārīgi saistoši noteikumi (9. panta 8. punkts)

8.1. Kādiem iekārtu veidiem un kādas prasības, ja tādas ir, ir noteikti vispārīgi saistoši noteikumi, kā paredzēts 9. panta 8. punktā? Kur ir pieejami šie vispārīgie saistošie noteikumi? Kādā formā ir noteikti šie noteikumi (piem., kas tos nosaka un kāds ir to juridiskais statuss)? Vai, piemērojot šādus noteikumus, ņem vērā vietējos faktorus (kas minēti 9. panta 4. punktā)?

8.2. Ja tas ir zināms, uz cik iekārtām (vai nu absolūtos skaitļos, vai procentos) līdz pārskata perioda beigām attiecas šie noteikumi?

9. Vides kvalitātes standarts (10. pants)

9.1. Vai ir bijuši gadījumi, uz kuriem attiecas 10. pants, un labāko pieejamo metožu izmantošana ir nepietiekama, lai ievērotu Kopienas tiesību aktos noteiktos vides kvalitātes standartus (kā noteikts 2. panta 7. punktā)? Ja ir bijuši, miniet šādu gadījumu piemērus un papildus veiktos pasākumus.

10. Labāko pieejamo metožu attīstība (11. pants)

10.1. Vai ir veikti visi pasākumi, lai nodrošinātu, ka atbilstīgi 11. pantam kompetentās iestādes seko labāko pieejamo metožu izmaiņām vai ir par tām informētas? Ja pasākumi ir veikti, sīki izskaidrojiet tos. Ja pasākumi nav veikti, kas tiek plānots, lai ievērotu šo prasību?

11. Iekārtu izmaiņas (12. pants un 2. panta 10. punkts)

11.1. Kā kompetentās iestādes praktiski pieņem lēmumu, ievērojot 12. pantu, par to, vai “izmaiņas ekspluatācijā” var atstāt ietekmi uz vidi (2. panta 10. punkta a) apakšpunkts) un vai šādas izmaiņas ir “būtiskas izmaiņas”, kam var būt ievērojama negatīva ietekme uz cilvēkiem vai vidi (2. panta 10. punkta a) apakšpunkts)? Miniet attiecīgās tiesību normas, vadlīnijas vai procedūras.

11.2. Par cik pieteikumiem attiecībā uz “būtiskām izmaiņām” pārskata periodā ir pieņemts lēmums? Miniet datus pa darbības veidiem, izmantojot 2. daļas paraugu un piezīmes.

12. Atļauju izsniegšanas nosacījumu pārskatīšana un atjaunināšana (13. pants)

12.1. Vai pārskatīšanas biežums un vajadzības gadījumā atļaujas izsniegšanas nosacījumu atjaunināšana (13. pants) ir konkretizēta valsts vai reģionālajos likumos vai citādi noteikti, piemēram, atļauju derīguma termiņš? Ja jā, kas ir šie citi līdzekļi? Miniet attiecīgos tiesību aktus, vadlīnijas vai procedūras.

12.2. Kāds ir atļauju piešķiršanas nosacījumu pārskatīšanas reprezentatīvais biežums (vai paredzētais reprezentatīvais biežums)? Ja starp iekārtām un sektoriem ir atšķirības, sniedziet informāciju, ja tā ir pieejama.

12.3. Ko ietver atļauju izsniegšanas nosacījumu pārskatīšanas un atjaunināšanas process? Kādi ir noteikumi atļauju izsniegšanas nosacījumu pārskatīšanai, ieviešot būtiskas izmaiņas labākajās pieejamās metodēs? Miniet attiecīgos tiesību aktus, vadlīnijas vai procedūras.

13. Atļauju izsniegšanas nosacījumu ievērošana (14. pants)

13.1. Kā praktiski īsteno 14. pantā noteikto prasību, ka operatori regulāri informē iestādes par emisiju uzraudzības rezultātiem? Miniet šai sakarā visus kompetentajām iestādēm paredzētos īpašos noteikumus, procedūras vai vadlīnijas. Vai operatori ir iesnieguši regulāru uzraudzības ziņojumu? Sniedziet informāciju par šādas informācijas iesniegšanas reprezentatīvo biežumu. Ja starp iekārtām un sektoriem ir atšķirības, sniedziet informāciju, ja tā ir pieejama.

13.2. Ja tas nav izdarīts saistībā ar ziņojumu saskaņā ar ieteikumu, kurā paredzēts kritēriju minimums vides inspekcijām dalībvalstīs, sniedziet pieejamo reprezentatīvo informāciju par iekārtām, uz kurām attiecas Direktīva 96/61/EK, par šādiem jautājumiem: — inspekcijas uz vietas un paraugu ņemšana (veids, skaits, biežums), — darbību veids un skaits (piem., sankcijas vai citi pasākumi), kas veiktas saistībā ar avārijām, negadījumiem un neatbilstību atļauju izsniegšanas nosacījumiem.

14. Sabiedrības informēšana un līdzdalība (15. un 15.a pants)

14.1. Kādas izmaiņas, ja tādas ir bijušas, ir notikušas kopš pēdējā pārskata perioda attiecībā uz to likumu transponēšanu, kuros paredzēta sabiedrības informēšana un līdzdalība atļauju izsniegšanas procedūrā atbilstīgi Direktīvai 96/61/EK (15. un 15.a pants), kas grozīta ar Eiropas Parlamenta un Padomes Direktīvu 2003/35/EK (1)? Kādu ietekmi uz kompetentām iestādēm, atļauju pieprasītājiem un attiecīgo sabiedrības daļu ir atstājušas grozītās prasības?

15. Pārrobežu sadarbība (17. pants)

15.1. Vai pārskata periodā ir piemērotas 17. panta prasības par pārrobežu informāciju un sadarbību? Miniet vispārējo procedūru izmantošanas piemērus.

16. Saistība ar citiem kopienas dokumentiem

16.1. Kā dalībvalstis vispār novērtē Direktīvas 96/61/EK efektivitāti, cita starpā salīdzinājumā ar citiem Kopienas dokumentiem par vidi? Pamatojoties uz attiecīgajiem pētījumiem un analīzēm, ja tādas ir pieejamas, kāda ir aplēstā labvēlīgā ietekme uz vidi un izmaksas (tostarp administratīvās un priekšrakstu izpildes izmaksas), īstenojot Direktīvu 96/61/EK? Miniet šos pētījumus un analīzes.

16.2. Kāda ir jūsu praktiskā pieredze attiecībā uz mijiedarbību starp Direktīvas 96/61/EK atļaujas izsniegšanas prasībām un citiem Kopienas dokumentiem, ko var piemērot iekārtām, uz kurām attiecas Direktīva 96/61/EK? Kādi pasākumi ir veikti, izmantojot valsts un reģionālos tiesību aktus vai administratīvas vienošanās, lai palielinātu saskanību, īstenojot Direktīvu 96/61/EK un citus dokumentus? Citi Kopienas dokumenti, kas var būt būtiski attiecībā uz šiem jautājumiem, ir: — Padomes 1985. gada 27. jūnija Direktīva 85/337/EEK par dažu valsts un privātu projektu ietekmes uz vidi novērtējumu (2), — Padomes 1996. gada 9. decembra Direktīva 96/82/EK par tādu smagu negadījumu briesmu pārzināšanu, kuros iesaistītas bīstamas vielas (3), — Padomes 1999. gada 11. marta Direktīva 1999/13/EK par gaistošu organisko savienojumu emisijas ierobežošanu no organiskiem šķīdinātājiem noteiktos darbības veidos un iekārtās (4), — Padomes 1999. gada 26. aprīļa Direktīva 1999/31/EK par atkritumu poligoniem (5), — Eiropas Parlamenta un Padomes 2000. gada 23. oktobra Direktīva 2000/60/EK, ar ko nosaka Kopienas rīcību ūdens resursu politikas jomā (6), — Eiropas Parlamenta un Padomes 2000. gada 4. decembra Direktīva 2000/76/EK par atkritumu sadedzināšanu (7), — Eiropas Parlamenta un Padomes 2001. gada 23. oktobra Direktīva 2001/80/EK par ierobežojumiem attiecībā uz dažu piesārņojošo vielu emisiju gaisā no lielām sadedzināšanas iekārtām (8), — Eiropas Parlamenta un Padomes 2003. gada 13. oktobra Direktīva 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai (9), — Regula (EK) Nr. 166/2006.

16.3. Vai valsts vai reģionālā līmenī ir ieviesti pasākumi, lai racionalizētu pārskatus, ko kompetentas iestādes pieprasa no operatoriem saskaņā ar Direktīvu 96/61/EK un citiem Kopienas dokumentiem? Ja tādi pasākumi ir, miniet tos, kā arī jebkuras iespējas, kuras jūs redzat, lai uzlabotu ES prasības šajā jomā.

17. Vispārīgas piezīmes

17.1. Vai pastāv kādi jautājumi saistībā ar īstenošanu, kas jūsu valstī izraisa bažas? Ja tādi pastāv, lūdzu, precizējiet.

2. DAĻA

PARAUGS ATBILDEI UZ 2.1. JAUTĀJUMU

Piezīmes:

Vispārīga piezīme. Šis paraugs ir paredzēts datu savākšanai par “iekārtu” skaitu atbilstīgi 2. panta 3. punktam un “atļaujām” atbilstīgi 2. panta 9. punktam. Iekārtu un atļauju skaitam nav obligāti jābūt vienādam, jo saskaņā ar 2. panta 9. punktu atļauja var attiekties uz daļu no iekārtas, visu iekārtu vai vairākām iekārtām. No 1. līdz 9. piezīmei ir dotas papildu vadlīnijas un paskaidrojumi attiecībā uz 1. un 2. tabulā norādāmajiem datiem. Dalībvalstis tiek lūgtas, cik iespējams, aizpildīt 1. tabulu. Tāpat dalībvalstis var sniegt papildu komentārus (piemēram, par atrašanās vietas sanāciju), ja tas vajadzīgs 1. un 2. tabulas datu paskaidrošanai. Atļauju skaitā būtu jāiekļauj visas atļaujas, kas izsniegtas pēc Direktīvas 96/61/EK (1999. gada 30. oktobris) transponēšanas iekārtām, kas 2008. gada beigās vēl darbojas.

1. Visām slejām no 1. līdz 10. slejai 1. tabulā ir dots paraugs datu savākšanai, pamatojoties uz iekārtas galveno darbības veidu atbilstīgi I pielikumam. Ja iespējams, informācija būtu jādod par I pielikuma apakšpozīcijām (1.1., 2.3. a), 6.4. b) utt.). Kreisajā slejā ir I pielikuma apakšpozīciju numuri un attiecīgo darbību apraksta kopsavilkums (pilnīgam aprakstam, tostarp robežlielumiem, skatīt Direktīvas 96/61/EK I pielikumu). Aizpildot 1. tabulu, jāraugās, lai iekārtas vai atļaujas neieskaitītu atkārtoti pat tad, ja arī tā attiecas uz vairākām darbībām. Ja uz iekārtu vai atļauju attiecas divas vai vairākas I pielikuma kategorijas, tā būtu jāuzskaita tikai vienā I pielikuma kategorijā (piem., tajā, kas vislabāk raksturo iekārtu vai atļauju).

2. Tabulas 1. un 3. slejā ir jāuzrāda jauno un esošo iekārtu skaits attiecībā uz katru I pielikumā minēto darbības veidu iekārtām, kas darbojas pārskata perioda beigās. “Esošās iekārtas” ir iekārtas saskaņā ar Direktīvas 96/61/EK 2. panta 4. punktu, un jaunās iekārtas ir visas pārējās iekārtas. Tabulas 8. slejā ir 1. un 3. slejas skaitļu kopsumma.

3. Tabulas 2. slejā ir ierakstāmi dati par atļaujām, kas pārskata perioda beigās piešķirtas saskaņā ar 4. pantu. Kā atzīmēts iepriekš minētajā vispārīgajā piezīmē, šim skaitam obligāti nav jāsakrīt ar iekārtu skaitu, pat ja visām jaunajām iekārtām būtu piešķirta pilnīga atļauja.

4. Tabulas 4.–6. slejā ir ietverti dažādi veidi, kā uz esošajām iekārtām var attiecināt atļaujas, ko uzskata par atbilstošām Direktīvai 96/61/EK. Un tie ir šādi: a) atļaujas piešķiršana saskaņā ar 6. un 8. pantā izklāstīto procedūru. 4. slejā šī atļauja ir minēta kā jaunu atļauja. Skaitļi ietver visas tādas jaunas atļaujas, kas piešķirtas, ņemot vērā ierosinātās “būtiskās izmaiņas”; b) kā alternatīvu 6. un 8. panta piemērošanas procedūrai 5. panta 1. punktā kompetentai iestādei ir atļauts paredzēt vajadzīgos pasākumus esošo iekārtu atbilstības nodrošināšanai, veicot otrreizēju caurlūkošanu un vajadzības gadījumā to nosacījumu atjaunināšanu, kuri jau attiecās uz šīm iekārtām, piemēram, izmantojot pirms IPNK atļauju (t. i., atļauju, kas izsniegta atbilstīgi tiesību aktiem, kas bija spēkā pirms Direktīvas 96/61/EK īstenošanas). Tabulas 5. slejā ir prasīti dati par tiem gadījumiem, kad tika pārskatīti šādas pirms IPNK atļaujas izsniegšanas nosacījumi, taču netika veikta atjaunināšana, jo uzskatīja, ka nosacījumi jau atbilst Direktīvas 96/61/EK prasībām; c) tabulas 6. slejā arī ir prasīti dati par tiem gadījumiem, kad tika pārskatīti pirms IPNK atļaujas izsniegšanas nosacījumi un nosacījumi attiecīgi tikai atjaunināti, lai tie atbilstu Direktīvai 96/61/EK. Ir iekļautas visas atļaujas, kas tika pārskatītas un atjauninātas, ņemot vērā ierosinātās “būtiskās izmaiņas”.

5. Tabulas 7. slejā ir ierakstāmi dati par visām tām atļaujām attiecībā uz esošajām iekārtām, kas vēl nav izsniegtas vai, vajadzības gadījumā, pārskatītas vai atjauninātas pārskata perioda beigās, jo neatbilda 5. panta 1. punkta prasībām. Dalībvalstis tiek lūgtas aprakstīt, kā tās risina ar šādām neizņemtām atļaujām saistītos jautājumus.

6. Tabulas 9. slejā ierakstāmi dati par atļauju pieprasījumiem (vai atļauju atjaunināšanas pieprasījumiem), ko iesnieguši esošo vai jauno iekārtu operatori attiecībā uz ierosinātajām “būtiskajām izmaiņām” atbilstīgi 2. panta 10. punkta b) apakšpunkta prasībām, ko noteica pārskata periodā. Ir iekļautas būtiskas izmaiņas iekārtās, uz kurām jau attiecās Direktīvas 96/61/EK prasības.

7. Tabulas 10. slejā ierakstāmi dati par visām esošo iekārtu atļaujām, kas ir vēl jāizsniedz vai, vajadzības gadījumā, jāpārskata vai jāatjaunina 2007. gada oktobra beigās, jo tās neatbilda 5. panta 1. punkta prasībām. Dalībvalstis tiek lūgtas aprakstīt, kā tās risina šādus ar neizņemtām atļaujām saistītus jautājumus.

8. Lai gan dalībvalstis tiek lūgtas iespēju robežās sniegt pārskatu, ņemot vērā 1. tabulā uzskaitītos galvenos darbības veidus, ir jāatzīst, ka ķīmijas nozare šai sakarā ir īpaši sarežģīta un ka daudzas ķīmijas sektora iekārtas veic vairāk par vienu darbību, kā noteikts 4. pozīcijas apakšpozīcijā. Tādēļ dalībvalstis tiek lūgtas ziņot pa apakšpozīcijām, ja ir pieejami dati, ja ne, tad minēt tikai vispārējus skaitļus par 4. pozīciju (t. i., neminēt skaitļus atsevišķām apakšpozīcijām).

9. Otrajā tabulā ir jānorāda to atļauju kopskaits, ko uzskata par atbilstošām vai neizņemtām pārskata perioda beigās. Pirmajā rindā ir 1. tabulas 2., 4., 5. un 6. slejas kopskaita summa. Otrajā rindā ir 1. tabulas 7. slejas kopsumma.

1. tabula

Iekārtas veids saskaņā ar Direktīvas 96/61/EK I pielikuma darbības veidu (sk. 1. piezīmi) Atļaujas JAUNĀM IEKĀRTĀM (4. pants) Atļaujas PAŠREIZĒJĀM IEKĀRTĀM (5. panta 1. punkts) 1. To jauno iekārtu skaits, kas darbojās 2008. gada beigās (sk. 2. piezīmi) 2. To atļauju skaits, kas piešķirtas līdz 2008. gada beigām (skatīt 3. piezīmi) 3. To esošo iekārtu skaits, kas darbojās 2008. gada beigās (skatīt 2. piezīmi) 4. To jauno atļauju skaits, kas saskaņā ar 6. un 8. pantu piešķirtas līdz 2008. gada beigām (skatīt 4. piezīmes a) apakšpunktu) 5. To pirms IPNK atļauju skaits, kas līdz 2008. gada beigām ir pārskatītas, bet nav atjauninātas (skatīt 4. piezīmes b) apakšpunktu) 6. To pirms IPNK atļauju skaits, kas līdz 2008. gada beigām ir pārskatītas un atjauninātas (skatīt 4. piezīmes c) apakšpunktu) 7. To neizņemto atļauju, ja tādas ir, skaits 2008. gada beigās (neatbilstošas direktīvai) (skatīt 5. piezīmi) 8. Iekārtu skaits (1+3) 9. “Būtisko izmaiņu” pieprasījumu skaits, kas noteiktas pārskata periodā (skatīt 6. piezīmi) 10. Neizņemto atļauju, ja tādas ir, 2007. gada oktobra beigās (neatbilstošas direktīvai) (skatīt 7. piezīmi) 1. Enerģētika 1.1. Degšana 1.2. Naftas un gāzes rafinēšana 1.3. Koksa krāsnis 1.4. Akmeņogļu gāzifikācija un sašķidrināšana 2. Melnie metāli 2.1. Metālrūdas apdedzināšana/aglomerācija 2.2. Čuguna vai tērauda ražošana 2.3. a) Karstās velmētavas 2.3. b) Kalves 2.3. c) Kausēta metāla pārklājuma izmantošana 2.4. Liešana 2.5. a) Krāsaino neapstrādāto metālu ražošana 2.5. b) Krāsaino metālu kausēšana 2.6. Metālu un plastmasas virsmu apstrāde 3. Minerāli 3.1. Cementa vai klinkera ražošana 3.2. Azbesta ražošana 3.3. Stikla ražošana 3.4. Minerālvielu kausēšana 3.5. Keramikas ražošana 4. Ķīmiskās vielas (skatīt 8. piezīmi) 4.1. Organisko ķīmisko vielu ražošana 4.2. Neorganiskās ķīmijas produktu ražošana 4.3. Minerālmēslu ražošana 4.4. Augu aizsardzības līdzekļu/biocīdu ražošana 4.5. Farmaceitisko līdzekļu ražošana 4.6. Sprāgstvielu ražošana 5. Atkritumi 5.1. Bīstamo atkritumu apglabāšana vai reģenerācija 5.2. Sadzīves atkritumu sadedzināšana 5.3. Nebīstamo atkritumu utilizācija 5.4. Poligoni 6. Citas darbības 6.1. a) Celulozes ražošana 6.1. b) Papīra un kartona ražošana 6.2. Šķiedru vai tekstilmateriālu pirmapstrāde vai krāsošana 6.3. Ādu miecēšana 6.4. a) Kautuves 6.4.b) Pārtikas produktu apstrāde un pārstrāde 6.4. c) Piena apstrāde un pārstrāde 6.5. Dzīvnieku kautķermeņu utilizācija vai pārstrāde 6.6. a) Intensīvā mājputnu audzēšana 6.6. b) Intensīvā cūku audzēšana 6.6. c) Intensīvā sivēnmāšu audzēšana 6.7. Virsmas apstrāde ar organiskiem šķīdinātājiem 6.8. Oglekļa vai elektrografīta ražošana Kopā





2. tabula

Kopā (skatīt 9. piezīmi) To atļauju kopskaits, kuras uzskata par prasībām atbilstošām (1. tabulas 2.+4.+5.+6. sleja) Neizņemto atļauju, ja tādas ir, kopskaits 2008. gada beigās (direktīvai neatbilstošas) (1. tabula 7. sleja)

(1) OV L 156, 25.6.2003., 17. lpp.

(2) OV L 175, 5.7.1985., 40. lpp.

(3) OV L 10, 14.1.1997., 13. lpp.

(4) OV L 85, 29.3.1999., 1. lpp.

(5) OV L 182, 16.7.1999., 1. lpp.

(6) OV L 327, 22.12.2000., 1. lpp.

(7) OV L 332, 28.12.2000., 91. lpp.

(8) OV L 309, 27.11.2001., 1. lpp.

(9) OV L 275, 25.10.2003., 32. lpp.